Joidenkin lupien maksut jopa yli kuusinkertaistuivat – monet kerhot ja pienyrittäjät joutuvat lopettamaan.

Liikenteen turvallisuusviraston Trafin maksupolitiikka on johtamassa jälleen uuteen kriisiin muutenkin koville joutuneessa suomalaisessa harrasteilmailussa.

Maksujen raju nostaminen vuodenvaihteessa on johtamassa koulutus- ja lentomäärien selvään pienentymiseen. Suomen Moottorilentäjien liitossa (SMLL) arvioidaan, että hyvin monet kouluttajat ovat lopettamassa.

”Ei ole järkeä eikä mahdollisuuksia jatkaa, jos yli puolet koulutuksen kustannuksista menee viranomaismaksuihin”, liiton puheenjohtaja Erkki Pulkkinen sanoo.

Vuodenvaihteessa voimaan tullut Trafin uusi tariffi on karua luettavaa. Kaikki maksut ovat nousseet, jotkut paljon ja jotkut hurjasti.

Vielä neljä vuotta voimassa olevien vanhojen määräysten mukainen moottorilento- ja harrasteilmailukouluttajan lupa maksoi viime vuonna halvimmillaan 150 euroa.

Nyt uuden luvan hyväksyntä maksaa 800 euroa. Päälle tulevat toisesta vuodesta alkaen 500 euron vuosimaksu ja satasen lisämaksu jokaisesta uudesta koulutusohjelmasta tai -paikkakunnasta.

Kolmen vuoden kuluttua voimaan tulevien uusien, eurooppalaisten koulutusmääräysten mukainen, tuntiperusteinen vuosimaksu oli viime vuonna 700 euroa.

Nyt ensihyväksyntä maksaa 2500 euroa ja päälle tulee tuhannen euron vuosimaksu. Muutostöiden tuntiveloitus on 180 euroa.

Suunta on sama raskaamman ilmailun puolella. Lentoyhtiön kustannuksissa tämäntyyppisillä viranomaismaksuilla ei kuitenkaan ole läheskään yhtä suurta merkitystä kuin yleis- ja harrasteilmailun pienissä koulutusorganisaatioissa.

Trafin myöntämien ilmailulupakirjojen hinnatkin ovat nousseet selvästi, mutta vähemmän kuin koulutuslupien hinnat.

Yleisimmät harrastelentäjien lupakirjat eli moottori- ja purjelentäjien lupakirjat maksavat vuodenvaihteen jälkeen 180 euroa. Korotus on viimevuotisesta 20 prosenttia mutta seitsemässä vuodessa hinta on noussut 80 prosenttia.

Harrastuslentäjänkin on lisäksi käytävä määrävälein lääkärintarkastuksessa. Se maksaa 150–200 euroa, mutta Trafi perii lähettämästään lääketieteellisestä kelpoisuustodistuksesta lisäksi 120 euroa. Lupakirjaan liittyvät kelpuutukset, kuten opettajakelpuutus, maksavat lisäksi 130 euroa.

Näin vapaaehtoista ja palkatonta työtä tekevä purjelennon opettaja joutuu maksamaan lupakirjansa uusimisesta helposti yli 600 euroa. Lupakirja on uusittava viiden vuoden välein, lääkärintarkastus iästä ja kunnosta riippuen useamminkin.

Harrastajat ja ehkä myös Trafi pelkäävät nyt, ettei maksajia enää löydy.

SMLL:n sihteeri Esa Harju sanoo saavansa lähes viikoittain ilmoituksia toimintansa lopettavista lentokouluista. Hän arvioi, että jopa kaksi kolmesta moottorilentokerhosta luopuu kokonaan koulutustoiminnasta.

SMLL älähti jo tammikuussa. Liitto on mukana liikenneministeri Paula Risikon (kok) käynnistämässä harrasteilmailun turvallisuuden kehittämisprojektissa. Kun Trafin uudet hinnat tulivat tietoon, liitto ehdotti koko hankkeen keskeyttämistä.

”Viranomaiset ovat esittäneet juhlapuheissa korulausein ilmaistuja toiveita ilmailuyhteisön osallistumisesta lentoturvallisuuden kehittämiseen mutta torpedoivat kaiken tämän perusteettomilla ja ylisuurilla viranomaismaksuilla sekä niiden kiihtyvillä korotuksilla”, liitto sanoo tiedotteessaan.

Sen mukaan uudet maksut nostavat koulutusorganisaatioiden hallintokulut viimevuotisista 5–6-kertaisiksi, enimmillään 667 prosenttia.

Trafin ilmailujohtaja Pekka Henttu myöntää, että uudet maksut ovat ”joiltakin osin kohtuuttomia” siinä tapauksessa, että koulutettavia on vähän.

”Maksuperuste, joka ei ole sidottu toiminnan laajuuteen, ei ole kohtuullinen.”

Henttu on kuitenkin ahtaassa raossa. Trafi pyrkii tässäkin toiminnassa kustannusvastaavuuteen.

”Onko se sitten oikein, että yhteiskunta sponsoroi tässä tilanteessa ihmisten harrastuksia?” hän kysyy.

Viime vuonna maksut kattoivat 67 prosenttia näiden toimintojen Trafille aiheuttamista kustannuksista. Hinnankorotuksilla pyritään nostamaan kustannusvastaavuusprosentti 87:ään.

Hentun mukaan viranomainen pyrkii toimimaan mahdollisimman tehokkaasti ja kehittämään myös omia prosessejaan.

Moottorilentolupakirjoja Trafissa hoitaa kaksi, muita lupakirjoja muiden tehtävien ohessa kolme virkamiestä. Koulutusorganisaatioita on satakunta.

Ammattilentäjien eli liikenne- ja ansiolentäjien lupakirjoja kirjoitettiin viime vuonna 641 kappaletta ja niistä laskutettiin 220 000 euroa. Voimassa niitä oli vuoden lopussa 2119. Muita lentäjien lupakirjoja kirjoitettiin 1269 ja niistä laskutettiin 170 000 euroa. Niiden kokonaismäärä oli 5737.

Näin pienillä määrillä kustannusvastaavuuden tavoittaminen ei ole helppoa.

Henttu on valmis pohtimaan muitakin vaihtoehtoja, esimerkiksi viranomaistyön osittaista siirtämistä harrastajille itselleen. Näin on hänen mukaansa jo tehtykin monessa Euroopan maassa.

Lentäjien ja kouluttajien määrän vähentäminen pienentää myös Trafin tuloja ja vaikeuttaa entisestään kustannusvastaavuuden saavuttamista.

”Jos niin käy, meidän on siirrettävä resursseja toisaalle. Jäljelle jääneiden maksajien hintoja ei sen vuoksi voida enää nostaa”, Henttu sanoo.

Trafin ”päätuote” on kuitenkin turvallisuus. Henttukin myöntää, että maksujen korotukset nostavat harrastamisen kustannuksia, vähentävät lentämistä ja heikentävät sitä kautta lentoturvallisuutta.

”Emme me missään tapauksessa halua ajaa ilmailua alas Suomessa”, maan johtava ilmailuviranomainen vakuuttaa.